Kuluttajaviranomaiselle tulvii ilmoituksia kyseenalaisesti toimivista kotimyyntifirmoista. Yli 30 vuotta myyjänä työskennellyt Jari tuntee bisneksen kääntöpuolen ja tahtoo varoittaa kuluttajia.

”Kilpailuttakaa tarjouksenne. Nukkukaa aina yön yli ennen sopimuksen allekirjoittamista”, ohjeistaa vuosikymmenten ajan myyjänä työskennellyt Jari. Kuvituskuva. MOSTPHOTOS

Kotimyyntejä tekevien remonttifirmojen kyseenalaiset myyntitaktiikat ovat viime aikoina työllistänee kuluttajaviranomaisia.

Pahimmillaan asiakkaita taivutellaan tuhansien eurojen remonttisopimuksiin loputtomilla myyntipuheilla ostajaehdokkaan omassa kodissa. Kauppojen peruutusehdot jäävät ostajalle epäselviksi - jos niistä edes kerrotaan.

Viime keväänä Kilpailu- ja kuluttajavirasto nimesi kuusi firmaa, joiden aggressiiviseen myyntitoimintaan se oli joutunut puuttumaan. Kuluvalla viikolla Kuluttuja-lehti puolestaan uutisoi miljoonavoittoja keränneiden firmojen valitusryöpyistä ja omistajuussuhteista.

Viisikymppisellä Jarilla on myyntialalta yli 30 vuoden kokemus. Vuosien aikana myös hän on työskennellyt firmoissa, joiden myyntikäytännöt eivät kaikilta osin kestä päivänvaloa.

– Tunnistan tämän ilmiön, josta viime aikoina on uutisoitu. Mielestäni on erittäin hyvä asia, että ihmiset havahtuvat näiden firmojen toimintaan ja valittavat kokemuksistaan kuluttajaviranomaiselle, Jari sanoo.

Jari on tehnyt uransa pääkaupunkiseudulla useiden eri yritysten palveluksessa. Hän on työskennellyt monilla toimialoilla, viimeisimpänä LVI-bisneksessä.

– Usein firmojen ohjeistuksena on vain, että tulosta pitää tulla ja nopeasti. Itse kuitenkin tahdon tehdä työni mahdollisimman reilusti.

Jarin nimi on haastattelua varten muutettu, sillä hän ei tahdo entisten työnantajiensa ja kollegoiden tunnistavan häntä.

Tulosten paineessa

Jarin kokemuksen mukaan myyjien painostava tyyli juontaa juurensa usein siihen, että johtoporras asettaa esimiehille kovat tulospaineet. Ne puolestaan heijastetaan rivimyyjiin.

Monissa myyntifirmoissa työtä tehdään provisiopalkalla. Tienaaminen perustuu myyjien tekemien kauppojen määrään.

– Olen saanut monessa firmassa erittäin hyvän koulutuksen ja perehdytyksen. Sellaisen tunteen, että työntekijästä on välitetty. Usein asiat sujuvatkin hyvin niin kauan, kun kauppa käy, Jari kertoo.

Bisnesmenestyksen pimeällä puolella hän on saanut nähdä työnantajien ahneutta ja palkkausta koskevia riitoja.

– Tietyt käytännöt ovat kyllä ärsyttäneet. Eräässä aiemmassa työpaikassani myyjillä oli ennen pieni pohjapalkka, jonka päälle tulivat provikat. Sitten johtajisto painosti työntekijät siirtymään pelkkään provikkaan. Tämä tietenkin johti riitatilanteisiin ja aiheutti myyjille epävarmuutta, Jari kertoo.

Toimeentulopaineistettu myyjä voi helposti sortua häikäilemättömiin myyntikikkoihin. Jari on itse saanut kuulla firman toimitusjohtajan suusta ohjeen, jonka mukaan asiakkaan eteiseen ”kannattaa vain röyhkeästi mennä sisään”.

Myyjäkonkari kokee tällaisen toiminnan ahdistavana ja epäreiluna.

– Minä ajaisin sellaisen myyjän välittömästi pois kodistani. Ymmärrän, että jossakin päin Suomea tällainen voi mennä läpi. Pihalle saapuviin vieraisiin suhtaudutaan eri tavalla eri puolilla maata. Esimerkiksi pääkaupunkiseudulla tällainen ei missään nimessä onnistuisi, Jari toteaa.

Väsytystaistelua

Alan ammattislangissa puhutaan ”väsyttämisestä”.

Käytännössä se tarkoittaa kaupankäyntitilannetta, jossa asiakas suostuu lopulta allekirjoittamaan myyntisopimuksen vain siksi, että saa sinnikkään myyjän ulos kodistaan.

Väsyttämisen lisäksi yksi asiakkaan harhautuskeino on se, että myyjä jättää hänet tahallaan epätietoisuuden tilaan.

– Ei voi olettaa, että tavallinen kansalainen osaisi kysyä monipuolisesti kysymyksiä vaikkapa maalämmön myynnistä. On myyjän vastuulla varmistaa, että asiakas tietää mistä kaupat tehdään. Ei voi olettaa, että asiakas osaa itse kysyä kaiken.

Jarin mukaan varsinkin LVI-alalla myyjät saattavat kaupata tuotteita pelon varjolla.

Käyttövesijärjestelmä vaihtuu hanakasti uuteen, kun vanhusta säikytellään tarpeeksi kauan vesivahingon riskillä.

Pomojen aamen

Myyntimaailman kovassa ytimessä keinoja kaihtamattomat ”miljoonamyyjät” saattavat saada osakseen ihailua, mitä Jari ei lainkaan ymmärrä.

Hänen mieleensä on jäänyt teknologialaitteiden leasing-sopimuksilla kikkaillut kollega, joka teki isot rahat solmimalla asiakasfirmojen kanssa päällekkäisiä sopimuksia.

Jarin mukaan pomoporras oli asiasta tietoinen. Toimintaa katsottiin silti läpi sormien.

– En voinut sietää, että johto tiesi asiasta, mutta myyjän toimintaa silti hehkutettiin.

Jarin näkemyksen mukaan työntekijöiden vaihtuvuus on monessa myyntityöpaikassa suurta ammatin kuluttavuuden vuoksi. Myös hän on saanut seurata vierestä, kun pitkää päivää tekevät kollegat ovat palaneet loppuun työssään.

Omaiset avuksi

Ihmisten koteihin tunkeutuvia ja painostaviksi koettuja myyjiä koskeva keskustelu on kiteytynyt varsinkin ikäihmisten ympärille.

Jos Jari on tehnyt kauppaa vanhuksen kanssa, jonka käsityskyvystä ei ole voinut mennä täysin takuuseen, hän on sanojensa mukaan ottanut yhteyttä vanhuksen omaisiin ja kartoittanut tilanteen heille. Hänen mielestään vanhusten kanssa kaupustellessa mukana olisikin aina syytä olla lähipiiriin kuuluva henkilö, joka ymmärtää varmasti mistä on kyse.

Jari toteaa kainostelemattoman suorasanaisesti, ettei hän ”itsekään enää luota myyntimiehiin”.

Kokenut myyjä tahtoo antaa haastattelun, jotta voi varoittaa kuluttajia niistä kollegoista, jotka eivät reiluuden nimeen vanno.

– Tietenkään kaikki myyjät eivät ole epärehellisiä. Pääosa työkavereistani on ollut kivoja ihmisiä, jotka ovat osanneet tehdä kauppaa reilusti, Jari sanoo.

Kuluttajille hän tahtoo sanoa kolme tärkeäksi kokemaansa asiaa. Hän toivoo ihmisiltä varovaisuutta, valppautta ja tiedostavaa asennetta arvokkaista sopimuksista neuvotellessa.

– Kilpailuttakaa tarjouksenne. Nukkukaa aina yön yli ennen sopimuksen allekirjoittamista. Älkää koskaan tehkö nopeita päätöksiä, sillä juuri sitä myyjät haluavat, Jari sanoo.

Kilpailu- ja kuluttajaviraston mukaan vuonna 2017 kotimyynnistä tehtyjen valitusten määrä nousi 12 prosenttia edellisvuoteen verrattuna.